2006 йылда Рус драма театры Рәсәйҙең бәләкәй ҡалалары V Театр фестивалендә (Тверь өлкәһенең Вышний Волочек ҡалаһы) «Хапун» (В. Ольшанский; рәссам-сценограф – В. Королев) спектакле менән сығыш яһаны. Спектакль унда «Тамашасы һөйөүе призы», балалар жюрийының «Иң яҡшы спектакль өсөн» призын яуланы. «Иң яҡшы ир-ат роле» номинацияһында – БР-ның атҡаҙанған артисы Сергей Дербенцев, «Иң яҡшы ҡатын-ҡыҙ роле» номинацияһында – БР-ның атҡаҙанған артисткаһы, Ш. Бабич исемендәге Республика дәүләт йәштәр премияһы лауреаты Светлана Ғиниәтуллина, «Икенсе пландағы иң яҡшы ир-ат роле» номинацияһында – БР-ның халыҡ артисы Геннадий Муштаков һәм РФ-ның атҡаҙанған артисы Николай Панов еңде.